Малыя сёстры бедных

**Малыя сёстры бедных** (), **PSDP**, у ЗША — **LSP** — каталіцкая жаночая кангрэгацыя. Заснавана Жаннай Жуган у 1839 годзе для апекі састарэлых, калі яна адчула ўласную патрэбу клопату пра многіх збяднелых пажылых людзей, якія выстройваліся абапал вуліц французскіх мястэчак і гарадоў.

## Гісторыя 
Кангрэгацыя Малых сясцёр бедных заснавана ў Канкалі ў Брэтані ў 1839 годзе. У 1847 годзе ў Туры створаны дом сясцёр, і іх таварыствы пачалі распаўсюджвацца па Францыі. У 1851 годзе дзейнасць распаўсюдзілася на Англію.

На тэрыторыі былога Вялікага княства Літоўскага, станам на люты 1864 года вядомы таварыствы Малых сясцёр бедных прынамсі ў Вільні, Коўне, Гродне, Мінску і Пінску, пра гэта паведамляла ў вышэйшыя інстанцыі Віленская следчая Камісія па палітычных справах прашэннем № 710 ад 25.2.1864 года. Паводле звестак Камісіі ў Вільні таварыства Малых сясцёр бедных стварыла пані Дамброўская (пам. у снежні 1863), віленскае таварыства набыла дом, дзе даглядала да 50 жабракоў і інвалідаў, сродкі на гэта атрымлівала пра негалосныя ахвяраванні. Камісія лічыла, што пад відам такіх ахвяраванняў маглі збіраць сродкі для паўстанцаў 1863—1864 гадоў, таму трэба расследаваць хто кіраўнік і сёстры гэтых таварыстваў, хто збірае грошы і каму яны перадаюцца, якія сувязі паміж таварыствамі ў Вільні, Коўне, Гродне, Мінску і Пінску.

У 1868 годзе Малыя сёстры прыехалі ў ЗША, дзе кіруюць дваццаццю дзевяццю дамамі для догляду састарэлых бедных.

Жуган кананізавана 11 кастрычніка 2009 года Папам Бенедыктам XVI.

## Сучаснасць 
Галоўная рэзідэнцыя знаходзіцца ў Сен-Перне ва Францыі.

Сёстры, паводле евангельскіх парад, даюць зарокі цнатлівасці, беднасці і паслушэнства, а таксама чацвёрты — гасціннасці. Яны лічаць, што гасціннасць удасканальвае першыя тры, уносіць іх рэлігійнае пасвячэнне ў рэаліі паўсядзённага жыцця і дае духоўнае вымярэнне шматлікім сціплым штодзённым задачам гасціннасці. Носяць традыцыйныя габіты, або цалкам белыя, або чорныя з шэрымі вэлюмамі.

6 кастрычніка 2017 года Міністэрства аховы здароўя і сацыяльных службаў ЗША (*U.S. Department of Health and Human Services*) выпусціла новае правіла з абноўленым рэлігійным выключэннем, якое абараняе рэлігійныя некамерцыйныя арганізацыі. Федэральная суддзя Вэндзі Бітлстоўн выдала судовую забарону, якая часова перашкаджала выкананню гэтага выключэння. Штат Пенсільванія таксама падаў у суд на федэральны ўрад з патрабаваннем адмяніць выключэнне. Пенсільванія прасіла суддзю пастанавіць, што Малыя сёстры бедных павінны выконваць федэральны мандат або заплаціць штраф памерам у дзясяткі мільёнаў долараў. Штат сцвярджаў, што рэлігійная арганізацыя парушыла Канстытуцыю, федэральны антыдыскрымінацыйны закон і Закон пра адміністрацыйныя працэдуры (*Administrative Procedure Act, APA*).

8 ліпеня 2020 года справе *«Малыя сёстры бедных дому Святых Пятра і Паўла супраць* *Пенсільваніі»* (*Little Sisters of the Poor Saints Peter and Paul Home v. Pennsylvania*), Вярхоўны суд ЗША вырашыў, што Міністэрства аховы здароўя і сацыяльных службаў ЗША мае паўнамоцтвы паводле *ACA* дазваляць рэлігійныя і маральныя выключэнні  і што правілы выключэнняў не маюць працэдурных дэфектаў   то бок Малыя сёстры бедных не павінны прадугледжваць кантрацэпцыю або аборты ў планах аховы здароўя сваіх супрацоўнікаў.

## Гл. таксама 
* Справа *«Зубік супраць Бервел»* (*Zubik v. Burwel*) — справа ў Вярхоўным судзе ЗША па мандаце на кантрацэпцыю з удзелам Малых сясцёр бедных.

## Спасылкі 
* Video of the Motherhouse at La Tour Saint Joseph
* Little Sisters of the Poor, national U.S. site
* Little Sisters of the Poor, national UK site
* Thamel, Pete. «From a Gaffe, Some Good for Little Sisters of the Poor», *New York Times*, September 8, 2011
* Leroy, Alexandre. *History of the Little Sisters of the Poor*

Катэгорыя:Каталіцкія ордэны і кангрэгацыі